钦定古今图书集成/明伦汇编/闺媛典/第017卷 > 诉衷情五首 魏承班
## 钦定古今图书集成/明伦汇编/闺媛典/第017卷 > 诉衷情五首 魏承班

高歌宴罢月初盈，诗情引恨情。烟露冷，水流轻，思想
梦难成。罗帐袅香平，恨频生。思君无计睡还醒，隔
层城。

春深花簇小楼台。风飘锦绣开。新睡觉，步香阶。山枕
印红腮。鬓乱坠金钗，语檀偎。临行执手重重属，几
千回。

银汉云情玉漏长，蛩声悄，画堂筠簟冷，碧窗凉。红蜡
泪飘香。皓月泻寒光，割人肠。那堪独自步池塘，对
鸳鸯。

金风轻透碧窗纱，银缸焰影斜。欹枕卧，恨何赊？山掩
小屏霞，云雨别吴娃，想容华。梦成几度远天涯，到
君家。

春情满眼脸红消。娇妒索人饶。星靥小，玉珰摇。几共
醉春朝。别后忆纤腰。梦魂劳。如今风叶又萧萧。恨
迢迢。